துர்வாச முனிவரின் தெய்விக மாலையை அலட்சியம் செய்த தேவேந்திரன், துர்வாச முனிவரால் சபிக்கப்பட்டான். இதனால் தனது செல்வங்களையும் பலத்தையும் இழந்தான். அவனோடு சகல தேவர்களும் பலமிழந்து துன்பப்பட்டார்கள். இந்த வேளையில் அசுரர்கள் தேவர்களைத் தாக்கி வெற்றி பெற்றனர். இழந்த செல்வங்களையும், பலத்தையும் பெற தேவர்கள் ஸ்ரீமன் நாராயணனின் ஆலோசனைப்படி பாற்கடலை ஒருபுறம் தேவர்களும், மறுபுறம் அசுரர்களும் கடையத் தொடங்கினார்கள். வாசுகி பாம்பு கயிறாகவும், மந்தர மலை மத்தாகவும் அப்போது பயன்பட்டது. பிரமாண்ட மலையின் எடை தாங்காமல் அடிக்கடி மந்தர மலை கடலில் விழுந்துகொண்டே இருந்தது. தேவர்களுக்கு உதவி செய்யத் திருவுள்ளம் கொண்ட திருமால், கூர்மமாக - பிரமாண்டமான ஆமையாக வடிவம் எடுத்து, மந்தர மலை நழுவி விடாதபடி தாங்கிப் பிடித்தார். பகவான் கூர்ம அவதாரம் எடுத்த நாள் ஆனி மாதம் தேய்பிறை துவாதசி என்று புராணங்கள் கூறுகின்றன. அதன்படி நாளை கூர்ம ஜயந்தி கொண்டாடப்பட உள்ளது.